Diari Oficial de la Generalitat Valenciana


Sumari del DOGV 4142, del 05-12-2001 (2001/11187)

ORDRE de 22 de novembre de 2001, de la Conselleria de Benestar Social, per la qual es convoquen ajudes econòmiques destinades a subvencionar el lloguer d'habitatge habitual a famílies en què convisquen un dels pares o tutors legals, amb un o més menors d'edat.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4142

Data del DOGV
:   05-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/11091


Data del document
:   22-11-2001

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * lloguer
    * família
    * ajuda pública
    * habitatge
    * suport econòmic

ORDRE de 22 de novembre de 2001, de la Conselleria de Benestar Social, per la qual es convoquen ajudes econòmiques destinades a subvencionar el lloguer d'habitatge habitual a famílies en què convisquen un dels pares o tutors legals, amb un o més menors d'edat. [2001/11821]
  
La Comunitat Valenciana, en l'exercici de les seues competències, va dictar la Llei 5/1997, de 25 de juny, de la Generalitat Valenciana, per la qual es regula el sistema de Serveis Socials, tot incloent, dins de les responsabilitats d'aquesta, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris. D'acord amb aquesta llei, l'administració de la Generalitat Valenciana pot establir ajudes dirigides a la família o a un nucli convivencial donat, tot desenvolupant-se reglamentàriament els requisits, les condicions i les quanties d'aquests.
  
En el marc d'aquesta llei, la Generalitat Valenciana té, entre els seus objectius, garantir l'atenció integral de la família, atenent tots els problemes que puguen incidir en el seu benestar, prevenint-los o esmenant-los.
  
Així li escau fomentar, en l'àmbit de l'acció social especialitzada, les actuacions tendents a la protecció i a la promoció de l'estructura familiar, com a pilar social fonamental en el procés evolutiu dels seus membres, amb l'objectiu social d'afavorir el desenvolupament harmònic de tots ells i, en concret, en aquelles qüestions relatives a la conciliació del treball i la vida familiar pel que fa al seu impacte sobre les famílies i la infància.
  
El Decret 174/1999, de 5 d'octubre de 1999, Diari Oficial de la Generalitat Valenciana número 3.603, va establir les bases per a les convocatòries destinades a l'atorgament d'ajudes econòmiques per a subvencionar el lloguer d'habitatge habitual, a famílies en què convisquen un dels pares o tutors, amb un o més menors d'edat.
  
Aquest decret va destinat a recolzar famílies en què determinades combinacions de factors, com el nivell de renda disponible, el nombre i la tipologia dels seus membres, provoquen especials dificultats, tant per a l'atenció i el suport que pogueren prestar-se aquests entre si, com per a l'obtenció d'ingressos necessaris per a atendre les seues necessitats.
  
Aquestes dificultats es concreten en una situació de desavantatge per a accedir en condicions normalitzades al món laboral i compaginar la vida familiar i la laboral, en haver de dedicar més temps a les feines pròpies de la casa que altres famílies amb nombre més gran de membres que pogueren recolzar-se entre si.
  
Per això, és voluntat de la Generalitat Valenciana, recolzar econòmicament aquestes famílies, per a compensar, almenys en part, aquesta disminució d'ingressos provocada perquè s'ha de dedicar més temps a l'atenció dels menors que tenen al seu càrrec, i, per això, no poder obtenir altres retribucions fora de la llar.
  
D'altra banda, algunes d'aquestes famílies podrien tenir una persona minusvàlida convivint amb elles, que no fóra menor d'edat. Minusvàlida que, com a expressió de la voluntat de la Generalitat Valenciana de recolzar aquest col·lectiu, no hauria de donar lloc a la pèrdua del dret a aquesta ajuda, en requerir atencions per part de la persona que la sol·licita, i no poder recolzar amb la seua activitat la família en què conviu.
  
En virtut d'això i fen ús de les facultats que em confereix l'article 47.11 del Text Refós de la Llei d'Hisenda Pública de la Generalitat Valenciana i el Decret 138/2000, de 12 de setembre del 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
TÍTOL I
  
Ajudes i subvencions
  
Article 1. Objecte i àmbit d'aplicació
  
És objecte d'aquesta ordre subvencionar el lloguer de l'habitatge habitual a les famílies el nivell de renda de les quals, membres que la integren i la tipologia, pot comportar majors dificultats, respecte d'altres famílies, per a compaginar la vida familiar i la laboral, i accedir i mantindre's en un habitatge, com a nucli familiar.
  
Article 2. Beneficiaris i sol·licitants de l'ajuda
  
Podran ser beneficiàries d'aquestes ajudes les famílies en què convisquen únicament el pare o mare junt amb els seus fills, o bé un tutor o acollidor junt amb les persones que tinguen al seu càrrec. En aquests dos casos hauran de tenir encomanada l'atenció i la manutenció almenys, d'un menor.
  
No obstant això, les famílies ressenyades en el paràgraf anterior podran ser beneficiàries de les ajudes encara que convisquen a més unes altres persones, siguen membres de la unitat familiar o no, sempre que aquestes estiguen incapacitades o discapacitades amb una minusvalidesa igual o superior al 65%.
  
Les ajudes hauran de ser sol·licitades per la persona que posseïsca la condició de pare, mare, tutor o acollidor, en cada cas.
  
Article 3. Requisits
  
Per a sol·licitar les ajudes han de complir-se els requisits següents:
  
1. Requisits familiars.
  
a) L'adult responsable o el menor al seu càrrec que formen part de la unitat convivencial hauran de ser de nacionalitat espanyola, de qualsevol país membre de la Unió Europea o acreditar la residència legal a Espanya.
  
b) En el cas del tutor o acollidor, aquest haurà d'haver sigut designat per mitjà de la corresponent decisió judicial o administrativa, tot quedant exclosos els acollidors de fet.
  
c) El o la sol·licitant haurà de conviure, en l'habitatge objecte de la subvenció, junt amb la persona o persones que tinguera al seu càrrec, i en tot cas, amb el/la menor.
  
d) El o la sol·licitant no podrà ser propietari de cap habitatge a la Comunitat Valenciana.
  
e) El beneficiari i tots els components de la unitat de convivència hauran de tenir veïnat administratiu a la Comunitat Valenciana.
  
2. Requisits econòmics.
  
La renda per capita dels membres de la unitat familiar, que conviuen en l'habitatge objecte de subvenció, no ha de superar en dos vegades la pensió mínima de viudetat de la Seguretat Social per a majors de 65 anys, establida per a l'any 2002.
  
3. Requisits de l'habitatge llogat.
  
a) Ha d'estar ubicada a la Comunitat Valenciana.
  
b) Ha d'estar destinada a habitatge habitual del nucli familiar.
  
c) Si hi ha canvi de domicili es podrà mantenir l'ajuda, amb la prèvia sol·licitud, sempre que es mantinguen tots els requisits previstos en aquesta ordre, no obstant això, en cas que el lloguer siga superior a aquell respecte al qual s'ha concedit l'ajuda, això no suposarà increment de la quantia concedida i si el lloguer fóra inferior a aquell respecte al qual va ser concedida l'ajuda, haurà de procedir-se a un nou càlcul de la quantia que escaiga, ajustant-se aquesta segons les condicions reflectides en l'esmentada ordre.
  
Article 4. Exclusions i incompatibilitats
  
Per a la concessió de les ajudes previstes en aquesta ordre, valdran les següents exclusions i incompatibilitats.
  
a) No escaurà la concessió d'aquesta ajuda als pares quan aquests hagen sigut privats totalment o parcialment de la pàtria potestat o suspesos en el seu exercici.
  
Tampoc escaurà la concessió d'aquest ajuda als tutors en els casos de remoció, excusa o extinció de la tutela, ni als acollidors respecte dels quals haja cessat l'acolliment.
  
b) Serà motiu d'exclusió d'aquestes ajudes l'existència de vincle matrimonial o relació anàloga a la conjugal, o els llaços de parentiu de consanguinitat o afinitat, fins al tercer grau, entre algun dels membres del nucli familiar beneficiari de l'ajuda, amb el propietari de l'habitatge.
  
c) L'import de les subvencions concedides en cap cas no podrà ser de tal quantia que, aïlladament o sumades a altres ajudes d'administracions o ens públics o privats amb la mateixa finalitat, supere el cost del lloguer.
  
Article 5. Obligacions dels beneficiaris
  
Són obligacions dels beneficiaris de les ajudes regulades per aquesta ordre.
  
1. Complir els requisits i les condicions establits per a la concessió i gaudi d'aquestes.
  
2. Aportar la documentació justificativa que se li sol·licitara en relació amb la concessió de l'ajuda, així com atendre les actuacions d'inspecció que la Direcció General de la Família, Menor i Adopcions efectuara en relació amb l'objecte de la subvenció.
  
Article 6. Documentació que cal aportar
  
Les persones interessades a acollir-se a les ajudes regulades en aquesta ordre hauran de presentar la sol·licitud de subvenció, segons el model que figura adjunt, que haurà d'anar acompanyada de la següent documentació:
  
1. Fotocòpia compulsada o confrontada del document nacional d'identitat del sol·licitant, o certificat de residència legal a Espanya, si és procedent, així com del número d'identificació fiscal (NIF).
  
2. Fotocòpia compulsada o confrontada del document nacional d'identitat de tots els qui conviuen al domicili objecte de la sol·licitud de subvenció.
  
3. Fotocòpia compulsada o confrontada del llibre de família del sol·licitant, on s'incloguen tots els membres de la unitat familiar.
  
4. En el cas que el sol·licitant no siga espanyol, documentació acreditativa que, almenys un dels menors al seu càrrec, és de nacionalitat espanyola.
  
5. Si és procedent, la condició de tutor s'acreditarà per mitjà de la corresponent resolució judicial de constitució de la tutela, i la condició d'acollidor s'acreditarà a través de la corresponent resolució administrativa d'acolliment familiar o de la interlocutòria judicial ferm d'acolliment simple, permanent o preadoptiu.
  
6. Declaració jurada o promesa firmada pel/la sol·licitant, inclosa dins del model de sol·licitud, en què consten els extrems següents:
  
a) No ser propietari de cap habitatge a la Comunitat Valenciana.
  
b) No tindre relació de parentiu amb l'arrendador o arrendadora, d'acord amb el que disposa l'article 4.b d'aquesta ordre.
  
7. Còpia compulsada o confrontada del contracte de lloguer i d'un rebut o justificació acreditativa del pagament d'una mensualitat, de l'exercici respecte al qual se sol·licita la subvenció.
  
8. Certificat d'empadronament del sol·licitant en l'habitatge objecte de la subvenció, expedit per l'ajuntament de la localitat on estiga sítia, tot indicant-se en aquest les persones que conviuen en ella, o, si no n'hi ha, certificats d'empadronament individuals de cadascun dels que hi conviuen.
  
9. En el supòsit de separació o divorci dels progenitors, fotocòpia confrontada o compulsada del testimoni de la sentència acreditativa de tal fet o mesures provisionals dictades, si és procedent.
  
10. Els pares separats o divorciats per sentència ferma que tinguen atribuït un dret a pensió compensatòria i/o obligació d'aliments en l'exercici actual i aquest siga incomplit hauran d'acreditar, per mitjà de documentació justificativa del fet, haver sol·licitat l'execució judicial d'aquest dret.
  
11. Justificació dels ingressos referida a l'exercici de 2000 que es realitzarà de la manera següent i únicament respecte de persones que tingueren 16 o més anys en 2000.
  
a) Amb la fotocòpia compulsada o confrontada de la declaració de l'impost sobre la renda de l'exercici de 2000, de les persones físiques de tots els que conviuen en el domicili majors de 16 anys en aquest exercici, incloent tots els fulls així com la d'ingrés o devolució degudament segellada.
  
En el supòsit que s'haguera presentat declaració complementària s'haurà d'aportar en les mateixes condicions establides en el paràgraf anterior.
  
b) Si es va estar exempt de l'obligació de presentar la declaració de l'impost sobre la renda de les persones físiques de l'exercici 2000 o no n'hi ha, s'aportarà la següent documentació:
  
b.1. Certificat de l'Agència Tributària acreditatiu que no l'ha presentada.
  
b.2. Certificat de vida laboral referida a l'exercici 2000 expedit per l'administració.
  
b.3. Declaració jurada d'ingressos referida a l'exercici 2000.
  
b.4. Certificat d'ingressos expedit per l'empresa o empreses en què s'haguera treballat, referit a l'exercici 2000.
  
12. Informe social emés per l'equip social de l'ajuntament on estiga ubicat l'habitatge llogat, que fa referència que hi ha, en l'exercici per al qual se sol·licita l'ajuda, condicions que fan necessària, socialment, aquesta.
  
13. Per al cas de les persones que hi conviuen, previstes en el paràgraf segon de l'article 2 d'aquesta Ordre, documentació acreditativa de la incoació del procediment judicial d'incapacitació, resolució judicial que acredite aquests fets, i/o certificat administratiu emés per l'òrgan competent per a això, on s'indique el percentatge de valoració de la minusvalidesa.
  
14. Serà obligatori acompanyar a la sol·licitud la fitxa de manteniment de tercers degudament emplenada, segons model adjunt, amb les dades bancàries de la persona sol·licitant, per a poder efectuar el pagament de la subvenció, si és procedent.
  
Article 7. Prioritats
  
Tindran prioritat en la concessió de les ajudes les famílies amb un menor nivell de renda per capita.
  
A igual nivell de renda per capita tindran preferència en primer lloc aquelles famílies en què l'informe social acredite la necessitat en l'exercici per al qual se sol·licita l'ajuda, en segon lloc els que tinguen nombre més gran de fills i filles.
  
Article 8. Determinació de la quantia de l'ajuda
  
Per a la determinació de les ajudes que s'han de concedir se seguiran els criteris següents:
  
1. Les ajudes aniran dirigides a sufragar les despeses en lloguers de l'habitatge habitual, no podent superar un percentatge del 50% respecte del cost d'aquest lloguer. En cap cas podrà l'ajuda superar una quantia de 150,25 euros al mes.
  
Quan s'estiguera percebent durant l'exercici actual una altra subvenció per aquest concepte i respecte a aquest habitatge, el percentatge màxim del 50% es calcularà a partir de la diferència entre l'import del lloguer i la quantitat ja subvencionada per un altre organisme.
  
2. Per al càlcul de la quantia a concedir es tindran en compte, a més, els següents límits econòmics:
  
a) Quan la renda per capita de la unitat familiar no supere una vegada i mitja la pensió mínima de viudetat de la Seguretat Social per a majors de 65 anys, establida per a l'exercici de l'any 2002, es podran concedir fins a 150,25 euros mensuals.
  
b) Quan la renda per capita de la unitat familiar estiga entre la quantia anterior i el doble de la pensió mínima de viudetat de la Seguretat Social per a majors de 65 anys, establida per a l'exercici de l'any 2002, es podran concedir fins a 90.15 euros mensuals.
  
3. S'entendrà per renda per capita anual la quantitat que resulte de dividir els ingressos anuals bruts de la unitat familiar que hi conviu pel nombre de persones que la formen.
  
4. No es preveuran com a inclosos, dins del concepte de lloguer, les despeses pròpies de comunitat i administració, així com els que es produïsquen en concepte de contribucions i arbitris, encara que estiguen inclosos en el contracte de lloguer.
  
Article 9. Duració de les ajudes
  
Les ajudes previstes en aquesta ordre es resoldran exclusivament per a mensualitats corresponents a l'exercici de l'any 2002. Els seus efectes podran iniciar-se l'1 de gener si el contracte de lloguer estiguera en vigor en aquesta data, o des del primer dia del mes en què s'iniciara el lloguer.
  
TÍTOL II
  
Procediment
  
CAPÍTOL I
  
Iniciació del procediment
  
Article 10. Instància i lloc de presentació de les sol·licituds
  
Les persones que desitgen optar a les ajudes previstes en aquesta ordre hauran de presentar la seua sol·licitud en el registre de la direcció territorial de la Conselleria de Benestar Social del seu lloc de residència, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quan la sol·licitud siga presentada en els ajuntaments o en les mancomunitats de municipis que actuen com a col·laboradors en la tramitació d'aquestes ajudes, es reconeixerà com a vàlida, a tots els efectes, la data d'aquesta presentació.
  
Els models de sol·licitud es trobaran a disposició dels sol·licitants en les direccions territorials de la Conselleria de Benestar Social i en les oficines Prop de la Generalitat Valenciana.
  
Article 11. Termini de presentació
  
El termini per a presentar aquestes ajudes serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
CAPÍTOL II
  
Tramitació, resolució i recursos
  
Article 12. Ordenació i instrucció
  
El procediment que s'ha de seguir en la tramitació de les sol·licituds presentades serà el següent:
  
Rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es notificarà a la persona interessada la causa que impedeix la continuació del procediment, i se li requerirà perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistida de la seua petició i s'arxivarà l'expedient d'acord allò previst en l'article 71, de la Llei 30/1992, de 26 de novembre.
  
L'arxiu de la sol·licitud, quan així procedira, es portarà a terme per mitjà de resolució de la direcció territorial de Benestar Social.
  
En la fase de tramitació de l'expedient, a la vista de la documentació que hi ha, i de les obligacions que s'adquirisquen per la concessió de l'ajuda, es podrà demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 13. Comprovació de documentació
  
La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjuí de les restants responsabilitats que pogueren derivar-se'n.
  
Article 14. Proposta i concessió de subvencions
  
Per a la resolució d'aquestes ajudes valdrà el següent:
  
1. D'acord amb el que disposa la resolució de 30 de gener de 2001, del conseller de Benestar Social, sobre delegació de competències en determinats òrgans de la Conselleria (DOGV, núm. 3.936, de 09.02.2001), modificada per resolució de 16 de febrer de 2001 (DOGV núm. 3.944, de 21.02.2001), la resolució de les sol·licituds d'ajudes sol·licitades a l'empara del que preveu aquesta Ordre, està delegada en el director general de la Família, Menor i Adopcions.
  
2. Per a procedir a resoldre aquestes ajudes es realitzarà el següent tràmit: una vegada valorats els expedients, la directora o el director territorial competent trametrà una proposta de concessió amb la quantia que escaiga o de denegació d'ajudes, a la Direcció General de la Família, Menor i Adopcions que, en atenció a les prioritats establides en aquesta ordre, els crèdits globals i a la data de presentació de les sol·licituds que complisquen els requisits i condicions de la convocatòria, resoldrà concedint o denegant l'ajuda sol·licitada.
  
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens, públics o privats, superar el cost del lloguer subvencionat.
  
4. El termini màxim per a tramitar, resoldre i notificar les sol·licituds sobre les ajudes recollides en aquesta ordre serà de dos mesos comptadors a partir de la data en què s'hagueren fet públics els crèdits per al finançament de les ajudes. No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran ser valorades, resoltes i notificades en el termini d'un mes comptador a partir de la data de publicació en el Diari Oficial de la Generalitat Valenciana de la resolució del conseller de Benestar Social que done publicitat a aquest increment.
  
5. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
Article 15. Recursos
  
Les resolucions dictades pel director general de la Família, Menor i Adopcions, en adoptar-se per delegació indicaran expressament aquesta circumstància i es consideraran dictades per l'òrgan que delega, tot esgotant la via administrativa, i podrà interposar contra elles potestativament recurs de reposició en el termini d'un mes comptador a partir de l'endemà de la seua notificació o bé acudir directament a l'ordre jurisdiccional contenciós administratiu en el termini de dos mesos comptadors a partir de l'endemà al de la seua notificació, per mitjà de la forma i les condicions que determina la llei 29/1998, de 13 de juliol, reguladora d'aquesta jurisdicció.
  
TÍTOL III
  
Del pagament i justificació de les subvencions
  
Article 16. Pagament de les subvencions
  
Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes regulades en aquesta ordre s'ajustarà als següents terminis i percentatges:
  
Es lliurarà un 40% de l'ajuda, una vegada concedida aquesta.
  
Un 10% podrà abonar-se després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
Una vegada justificat l'anterior, la resta, fins al 100% de l'ajuda concedida, s'abonarà després de la justificació de la despesa efectuada corresponent a cada mensualitat de la qual quede pendent el lliurament de la subvenció concedida.
  
La despesa que cal justificar serà sobre la totalitat del cost del lloguer.
  
El termini màxim de justificació per a les mensualitats subvencionades de gener a novembre, serà el dia 5 de desembre de 2002, i caldrà justificar la totalitat de la subvenció concedida, com a màxim, el 31 de gener de 2003.
  
L'incompliment de la justificació de la subvenció suposarà la pèrdua del dret al seu cobrament. Excepcionalment, la Direcció General de la Família, Menor i Adopcions, podrà admetre documentació presentada fora del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
No obstant això, per al que disposa aquest article se seguirà que es dispose en la llei de pressupostos de la Generalitat Valenciana, per a l'any 2002.
  
Podrà efectuar-se el pagament a l'entitat local on residisca el beneficiari de les ajudes, sempre que existisca tant la sol·licitud com el compromís escrit del beneficiari de l'ajuda i de la citada entitat, de destinar l'import de l'ajuda al compliment de la finalitat per al qual ha sigut concedida.
  
Article 17. Reintegrament de les quantitats percebudes
  
D'acord amb allò disposat per l'article 47.9 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, escaurà el reintegrament de les quantitats percebudes i l'exigència d'interés de demora, si és procedent, des del moment del pagament de la subvenció, en els següents supòsits:
  
a) Incompliment de l'obligació de justificació de l'ajuda
  
b) Obtindre subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de subvenció.
  
e) Quan l'import subvencionat siga tal que, aïlladament o sumat a altres ajudes d'administracions, o ens públics o privats, supere el cost del lloguer, escaurà el reintegrament de l'import subvencionat en excés, una vegada ajustada la quantia de la subvenció.
  
DISPOSICIONS ADDICIONALS
  
Primera
  
Es consideraran com a entitats locals o mancomunitats col·laboradores aquelles que recopilen la documentació necessària i ajuden als sol·licitants en la formalització de la sol·licitud d'ajuda.
  
Segona
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2002, de crèdit adequat i suficient per a atendre les ajudes previstes en aquesta. Amb aquesta finalitat, la Conselleria de Benestar Social, una vegada aprovada i publicada la llei de pressupostos de la Generalitat per a l'any 2002, publicarà per mitjà d'una resolució, les dotacions pressupostàries màximes per a les ajudes convocades i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda a l'empara d'aquesta, mentre no existisca crèdit adequat i suficient en l'exercici de l'any 2002.
  
Els esmentats crèdits tenen caràcter limitador i no podran concedir-se subvencions una vegada que aquests s'hagen esgotat, publicant-se aquesta circumstància en el Diari Oficial de la Generalitat Valenciana.
  
Els aspectes regulats en aquesta ordre s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent llei de pressupostos o la normativa aplicable establiren condicions distintes s'aplicaran les que escaiga.
  
DISPOSICIONS FINALS
  
Primera
  
S'autoritza la Secretaria General i la Direcció General de la Família, Menor i Adopcions a elaborar les instruccions de desenvolupament d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra les bases d'aquesta convocatòria, es podrà interposar d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
València, 22 de novembre de 2001
  
El conseller de Benestar Social,
  
RAFAEL BLASCO CASTANY